**1. Praktiske opplysninger.**  
**NAVN PÅ OBSERVATØR:** K. Margrethe Kvam Tingstad  
**Observatør for:**  Norges Fredsråd  
**Organisasjon:** Internasjonal Kvinneliga for fred og frihet IKFF (Internasjonalt :WILPF)  
**Periode:** 6.- 20. oktober 2014  
 **2. Forberedelser før generalforsamlingen:**Forberedelsen besto av :  
- Generelle egenstudier omkring FNs generalforsamling og samtaler med tidligere observatører  
- gjennomgang av egen organisasjon (nasjonalt og internasjonalt) : arbeid og prioriteringer   
- møte med Norges fredsråds representanter ang. prioriterte oppgaver for observatøren  
Min egen organisasjon arbeider særlig innenfor tre hovedområder:   
Menneskerettigheter, nedrustning, og kvinner fred og sikkerhet   
Vårt internasjonale UN kontor i New York har to etablerte prosjekter som er særlig relevante for   
1. og 3. komite, som dermed er komiteene jeg konsentrerte meg om å følge i FN.  
- “Reaching critical will”, som arbeider med nedrustning og som følger forhandlingene  
- “Peace Women” som arbeider med kvinner fred og sikkerhet  
  
**3. Delegatens rolle:**Jeg oppfattet min rolle som observatør i de aller fleste møtene jeg var i (se oversikt lenger ned).  
I tillegg til å være tilhører under generell debatt i komiteene, hadde jeg samtaler med andre observatører for å diskutere prosessene og få innblikk i deres arbeidsfelt.   
Resolusjonsarbeid: De “informals” og andre sidearrangementer jeg deltok i, inviterte ikke til innspill fra generelle observatører. Det ble heller ikke invitert til observatørdeltakelse i tekstutforming i den norske delegasjonen. Jeg forlenget mitt opphold for å delta på en NGO-konferanse i helgen 18.-19. arrangert av “Control arms” <http://controlarms.org/en/> . Her deltok jeg i en workshop omkring tekst i resolusjonen A/C.1/69/L.47 **Women, Disarmament, Non-proliferation and Arms control.**   
Et kurs om FNs dokumenter og databaser var veldig nyttig.

**4. Samarbeid med andre delegater og representanter:**Kontakt med andre delegater og delegasjoner var særdeles nyttig. Dette skjedde stort sett på eget initiativ. Andre møter i FN-organer og organisasjoner ga også et stort utbytte, selv om det utelukkende var fra tilhørerbenken.

**5. Kommunikasjon med UD og FN-delegasjonen i New York:**Jeg hadde ikke anledning til å delta på informasjonsmøter i forkant. Praktisk skriftlig informasjon var for så vidt tilstrekkelig.   
Jeg var tilstedepå morgenmøter ved den norske delegasjonen to ganger ukentlig under oppholdet.   
Møtene ga innsikt både i arbeidsmåter og Norges prioriteringer i de ulike sakene som er oppe.

I tillegg var vi observatører invitert til et møte med Iselin Hebbert Larsen vedr. arbeid i 3. komite.   
Hun ga også en generell introduksjon til arbeid ved den norske delegasjonen, som var svært nyttig.   
Jeg vil gjerne rose Iselin for den oppfølging vi observatører fikk med daglige eposter som viste møter vi kunne delta på som angikk 3. komite.   
Jeg traff ikke ansvarlig for 1. komite i løpet av den tiden jeg var der og fikk heller ikke noe informasjon om møteaktivitet fra den norske delegasjonen. Jeg så ingen mulighet for å diskutere observatørenes synspunkter med FN-delegasjonen i forbindelse med aktuelle møter og sesjoner, da det var korte informasjonsmøter i delegasjonen uten mulighet for å komme med innspill. Det ble også poengtert fra delegasjonens side at dagene var travle og at det ikke var tid til ytterligere samhandling med observatørene.

**6. Anbefalinger til U.D:**Ideelt sett kunne jeg ønske meg en mulighet for diskusjon mellom observatørene og FN-delegasjonen omkring arbeidet organisasjonene gjør i forhold til aktuelle tema i FN, også innspill på resolusjoner.

1. **Kort oppsummering og takk**

Noen prosesser i komiteene jeg fulgte peker i riktig retning, som for eksempel arbeidet med oppfølging av konvensjonen om forbud av kjemiske våpen, og våpenhandelsavtalen (ATT). Sistnevnte er ventet å tre i kraft på julaften i år etter at 50 stater nå har ratifisert avtalen. Innenfor området til tredje komite har det skjedd sporbare endringer på flere områder, som utdanning, kvinners og jenters rettigheter, urfolks og utsatte gruppers kår blant annet.  
De fleste innlederne i første komite understreket at verdens atomvåpen og deres potensielle bruk og spredning utgjør den største sikkerhetstrusselen i vår tid. I år er det også diskusjoner om hvordan man kan hindre at forhandlingene stanser helt opp i skyggen av nye spenninger i Europa med henvisning til Ukraina – Russland. Mange beklager at en lenge bebudet og ønsket konferanse om en atomvåpenfri sone i Midt-Østen ikke blir realisert, og holder Israel ansvarlig for utsettelsen på ubestemt tid. Også prøvestansavtalen (CTBT) sto sentralt i debatten.

Alle innstendige appeller om fortgang i arbeidet med å sikre atomnedrustning står imidlertid i grell kontrast til atomstatenes planer for modernisering av sine atomvåpen til en estimert sum av 1000 milliarder dollar på modernisering og vedlikehold av sine atomvåpen i løpet det neste tiåret.  
  
Mange delegater tok også til orde for generell nedrustning, og ba om at medlemslandene nå setter inn felles ressurser for å oppnå handling og mer åpenhet i nedrustningsspørsmål for å bygge tillit mellom landene og å hindre full stopp i ulike forhandlinger.   
Vi er mange NGO er som er glade for styrking av teksten i resolusjonen om *Women, disarmament, non-proliferation and arms control* under 1. komite.  
I løpet av den tiden jeg overhørte den generelle debatten var det bemerkelsesverdig få delegater som tok opp trusselen fra nye våpenteknologier som for eksempel ubemannede droner.   
I tredje komite var det særlig i den perioden jeg overvar barns rettigheter og “the advancement of women” som sto sentralt. Den internasjonale dagen for jentebarn 11. oktober ble behørig markert både i og utenfor FN. Dagen ble vedtatt av generalforsamlingen i desember 2011 for å sette søkelyset på jenters rettigheter og de spesielle utfordringene jenter møter

Det er en erkjennelse i de fleste land at bærekraftig utvikling og like rettigheter for begge kjønn henger sammen. Generalforsamlingen har tidligere vedtatt resolusjoner om vold mot kvinner, kvinners rettigheter til helse og til å bestemme over egen kropp, utdanning, sikkerhet, og deltakelse i samfunnet, og mange delegater etterlyser nå implementering av “den gode vilje”. Målene kan ikke nås uten at man samtidig identifiserer de strukturelle driverne i samfunnet.   
  
Det var givende å delta i ulike uformelle møtefora hvor også mange frivillige organisasjoner deltok. Her er språket ledigere og tilnærmingen til problemstillinger mer konkret. Jeg fikk et nyttig innblikk i hvordan det jobbes på tvers av interessegrupper og nasjoner for å få en resolusjonstekst i havn.  
  
15. oktober er det den internasjonale Rural Womens Day, etablert den 15. oktober 2008 av FNs generalforsamling i anerkjennelse av den viktige rolle kvinner på landsbygda, inkludert urfolkskvinner, spiller i å styrke landbruket og bygdeutvikling, matsikkerhet og utrydde fattigdom. Samtidig erkjennes de store og alvorlige utfordringene som møter mange rurale kvinner som utgjør en fjerdedel av verdens samlede befolkning. Dette temaet er ett av mine store interessefelt gjennom mange år. Årets markering i FN var tydelig på at rurale kvinners kår må på stå høyt på dagsorden foran neste års 20-års-markering for Beijingplattformen (Beijing+20) og at denne gruppens framtidige rolle og muligheter vil være avgjørende for måloppnåelse i vedens nye mål for en bærekraftig utvikling.  
  
Det føltes som et stort privilegium å bruke to uker på å overvære diskusjoner i FN, hvor verden med ett kommer mye nærmere. Å sitte i Sikkerhetsrådet og høre diskusjoner om dagens situasjon i Mali med direkteoverføring via storskjerm i *sann tid* var en helt spesiell opplevelse. Det er ingen tvil om at mange hardtarbeidende delegater virkelig ønsker å påvirke utviklingen i riktig retning.   
  
Takk til UD som opprettholder denne ordninger med observatører, det betyr mye for vårt arbeid.

1. **Oversikt over møtedeltakelse i perioden som observatør:**

|  |  |  |
| --- | --- | --- |
| Dato | Type møte | Rolle |
| 7. oktober | Morgen: Norske ambassaden | Introduksjon |
| 1.komite, generell debatt | Observatør |
| 8. oktober | Sikkerhetsrådet: Om situasjonen i Mali | Observatør |
| 1.komite: General debate on all disarmament and international security agenda items | Observatør |
| 9. oktober | Morgenmøte norske delegasjonen | Observatør |
| 1.komite: General debate disarmament and internat. security agenda items | Observatør |
| Informal consultation on the draft resolution entitled “Women, disarmament, non-proliferation and arms control” (under agenda item96 (r) (convened by Trinidad & Tobago) | Observatør |
| 10. oktober | IPI – International Peace Institute: Women & Forced Migration: Challenges and Responses to Unprecedented Displacement | Observatør |
| 1. komite generell debatt: General debate disarmament and internat. security | Observatør |
| Side event: “Effective measures relating to nuclear disarmament” Some interntional legal issues. Arr: New Zealand m/ Treasa Dunworth | Observatør |
| 13. oktober | Morgenmøte norske delegasjonen | Observatør |
| 3. komite, generell debatt “advancement of women” | Observatør |
| Open working group “humanity at a crossroad: how to Shape a new sustain-able development trajectory? Arrangør: Women’s International Forum WIF | Observatør |
| 14. oktober | 3. komite, generell debatt advancement of women | Observatør |
| NGO forum med repr. Fra den norske delegasjonen | Observatør |
| Generalforsamlingen: foredrag ved Noam Chomsky om Israel/Palestina-konflikten | Observatør |
| 15. oktober | Morgenmøte ved norske delegasjonen vedr. arbeid i 3. komite | Observatør |
| 3. komite, generell debatt advancement of women | Observatør |
| Observance of the International Day of Rural Women (by UN-Women, FAO, IFAD and WFP | Observatør |
| 16. oktober | Morgenmøte norske delegasjonen | Observatør |
| Kurs: Introduction to UN documents and databases | Deltaker |
| Paneldiskusjon: “Beijing+20 Leaving No One Behind: Women, Poverty and Participation” by the International Movement ATD Fourth World and the UN Millennium Campaign) | Observatør |
| 17. oktober | Event on “Gender and Disarmament. (co-organized by the Permanent Mission of Denmark and Reaching Critical Will of WILPF | Observatør |
| Informal consultations on the draft resolution entitled “Combating bullying and other types of violence against children” (under agenda item 64) (convened by Mexico) | Observatør |
| (18.-19. ) | (Control Arms forum, Pace university) Frittstående konferanse, men de fleste deltakerne var i NY for FNs generalforsamling) | (Deltaker) |
| 20. oktober | Informal in Ecosoc, m/ bl.a. Ban Ki Moon, Kofi Annan om science for Peace. CERN 60 år mm | Observatør |
| Plenumsdebatter: 3.komite om urfolks rettigheter, 1. komite om atomvåpen | Observatør |
| Side event: “*Towards Vienna: The role of education to further Advance the Movement on the Humanitarian impact of Nuclear Weapons*”. Arr: NGO committee on Disarmament, peace and security, Nuclear Age peace foundation, Ban All Nukes og Peace Boat US | Deltaker: Samtaler om samarbeid |